Vippestater er delstater der valgresultatet er vanskelig å spå fordi de vipper mellom demokratisk og republikansk flertall fra valg til valg. Elleve stater regnes som de viktiste vippestatene: Florida, Colorado, Iowa, Michigan, Nevada, New Hampshire, North Carolina, Ohio, Pennsylvania, Virginia og Wisconsin.
Donald Trumps valgkampteam har sagt de, i tillegg til Pennsylvania og Ohio, vil forsøke å vinne Florida, vippestaten som veier tyngst. Under presidentvalget i november velges et såkalt valgmannskollegium, der antall valgmenn avhenger av størrelsen på delstaten. Florida er den største vippestaten, med 29 valgmenn, mens Pennsylvania har 20, Ohio 18 og lille New Hampshire bare fire.
Til sammen skal amerikanerne velge 538 valgmenn, som igjen velger president. Vinneren trenger et flertall på 270.